*Tämä artikkeli kertoo suomalaisesta jalkapalloilijasta. Toni Kallio on myös suomalainen käsipalloilija ja käsipallovalmentaja.*

**Toni Kari Mikael Kallio** (s. 9. elokuuta 1978 Tampere) on suomalainen entinen jalkapalloilija. Hän oli pelipaikaltaan keskuspuolustaja tai vasen laitapuolustaja, mutta nuorempana hän pelasi myös hyökkääjänä.

Seurajoukkueura
---------------

Kallio on Tampereen Pallo-Veikkojen kasvatti. Suomen korkeimmalla sarjatasolla Veikkausliigassa hän on pelannut TPV:n lisäksi myös FC Jazzissa ja Helsingin Jalkapalloklubissa. HJK:n riveissä Kallio saavutti kaksi Suomen mestaruutta ja kaksi Suomen Cupin voittoa. Vuonna 2004 hän siirtyi Norjaan Molden joukkueeseen ja voitti seurassa seuraavana vuonna Norjan cupin.

Kallio siirtyi sveitsiläisen Young Boysin riveihin helmikuussa 2007 ja sieltä entisen Suomen maajoukkuevalmentajan Roy Hodgsonin manageroimaan Fulhamiin tammikuussa 2008. Alun perin vain kauden 2007–2008 loppuun ulottunutta sopimusta jatkettiin kahdella vuodella kesällä 2008. Kallio debytoi Englannin valioliigassa 23. elokuuta 2008 Fulhamin voittaessa kotonaan Arsenalin.

Kauden 2009–2010 aikana Kallio kävi kahteen eri otteeseen lainalla Mestaruussarjan Sheffield Unitedissa. Fulham vapautti hänet kauden päätteessä sopimuksen umpeuduttua. Elokuun lopussa Kallio siirtyi norjalaiseen Vikingiin, jossa pelasi vain yhdessä ottelussa tultuaan vaihdosta kentälle.

Tammikuussa 2011 Kallio teki sopimuksen thaimaalaisen Muangthong Unitedin kanssa, joka oli voittanut Thaimaan-mestaruuden kahdesti peräkkäin kausilla 2009 ja 2010. Kallion ura suomalaisittain eksoottisessa jalkapallomaassa jäi kuitenkin lyhyeksi ja ainoaksi viralliseksi esiintymiseksi AFC Champions Leaguen karsintaottelu indonesialaista Sriwijayaa vastaan helmikuussa. Kesäkuussa 2011 hän palasi Suomeen ja liittyi turkulaisen Interin joukkueeseen harjoiteltuaan ensin Tampereen Ilveksen kanssa.

Maajoukkueura
-------------

Suomen maajoukkueessa Kallio debytoi 31. tammikuuta 2000 harjoitusottelussa Färsaaria vastaan. Roy Hodgsonin aikakaudella hän oli ykkösvalinta vasemman laitapuolustajan tontille. Hän on pelannut vuosien 2006 ja 2010 MM- ja vuoden 2008 EM-kilpailuiden karsinnoissa.

Saavutukset
-----------

* Suomen mestaruus 2002, 2003
* Suomen Cup 2000, 2003
* Norjan Cup 2005

Lähteet
-------

1. ↑  *"Köpi" Kallio pelasi Fredrikstadissa*, Veikkausliiga.com 27.3.2004
2. ↑  Liigapelaajat Veikkausliiga. Viitattu 2.7.2010.
3. ↑  Suomen Cupin historiaa Suomen Palloliitto.  Arkistoitu 28.12.2010. Viitattu 2.7.2010.
4. ↑  Kallio Signs  3.7.2008. Fulham FC. Viitattu 24.8.2008. (englanniksi)
5. ↑  Match: Fulham vs. Arsenal (otteluraportti) *ESPNsoccernet*.  23.8.2008.  Arkistoitu 13.10.2012. Viitattu 24.8.2008. (englanniksi)
6. ↑  Kallio in return  1.2.2010. Sheffield United FC. Viitattu 2.7.2010. (englanniksi)
7. ↑  Player Contract Round-Up  1.7.2010. Fulham FC. Viitattu 2.7.2010. (englanniksi)
8. ↑  Askeland, Ole J.: Toni Kallio klar for Viking  28.8.2010. Viking FK. Viitattu 28.8.2010. (norjaksi)
9. ↑  Topspot: Toni Kallio signs for Muangthong United FC  11.1.2011. Topspot.  Arkistoitu 12.12.2013. Viitattu 11.1.2011. (englanniksi)
10. ↑  Match Summary Asian Football Confederation. Viitattu 9.6.2011. (englanniksi)
11. 1 2  FC Inter sopimukseen Toni Kallion kanssa  8.6.2011. FC Inter. Viitattu 9.6.2011. [vanhentunut linkki]
12. ↑  Toni Kallio Suomen Palloliitto.  Arkistoitu 28.1.2008. Viitattu 2.7.2010.

Aiheesta muualla
----------------

* Esittely Suomen Palloliiton sivustolla (Arkistoitu – Internet Archive)